I over 30 år har hængelåse værnet om indholdet på Hirtshals Bunkermuseum, men i weekenden var det ikke længere nok. Fem hængelåse blev brudt op, og indbrudstyvene frarøvede bunkermuseet to store, 70 år gamle granater. - Det blev jeg lidt ked af, fordi vi har en god historie med granaterne. Så vi trætte af, at der er nogen, der har taget dem, siger Flemming Hammer, der er formand for Bunkergruppen Hirtshals. Granaterne blev doneret til Bunkergruppen i 1995 af Jyske Artilleri på Skivekaserne, og er sidenhen blevet et højtskattet varemærke for bunkermuseet. - I Hanstholm kan man fremvise de store kanoner og historien om Olsen Banden, i Frederikshavn har man de originale Niels Juels kanoner, der stadig står i bunkerne, og her i Hirtshals har vi så vores granater, vi kan vise, siger Flemming Hammer. Granaterne har ikke nogen værdi for tyvene, men betyder alt for museet, der har udlovet en dusør på 1000 kroner til dem, der kan bidrage til opklaringen af indbruddet og hjælpe med at få granaterne tilbage. - Hvis man ved, hvor de er, eller hvis man ligefrem er gerningsmanden, så er min opfordring: tag de her granater og kør dem ned på tankstationen, eller læg dem nede på havnen eller nede ved iskiosken. Lad være med at smide dem væk, lad være med at grave dem ned. Så er det bedre, at man tager granaterne, og stiller dem et sted, hvor vi kan finde dem igen.

Opsummering:
Ukendte gerningsmænd brød i weekenden ind i Hirtshals Bunkermuseum, hvor de stjal to store granater. Granaterne er de eneste af sin slags i hele verden, og formanden for Bunkergruppen i Hirtshals håber, at granaterne finder vej tilbage til bunkeren igen.